उदयपुर। आईआईएम उदयपुर की छात्राओं ने ग्रामीण और आदिवासी स्कूली छात्राओं के जीवन प्रबंधन का बीड़ा उठाया है। कैंपस कनेक्ट योजना में इन स्कूली छात्राओं की कोचिंग करवाई जाती है, आत्मरक्षा के गुर सिखाए जाते हैं और समय पड़ने पर आर्थिक सहयोग भी किया जाता है।
विशेष बात यह है कि इन बेटियों को बाल विवाह, दहेज प्रथा जैसी कुप्रथाओं से निबटने के लिए भी तैयार किया जा रहा है। कैंपस कनेक्ट में आने वाली छात्राओं में समानता का भाव रहे, इस कारण किसी को नाम से नहीं पुकारा जाता। आईआईएम की छात्राओं को दीदी तो ग्रामीण स्कूली छात्राओं को गुड़िया पुकारा जाता है।
योजना का सबसे महत्वपूर्ण नियम यह है कि पाठ्यक्रम पूरा करने के बाद भी वर्ष में पंद्रह दिन यह दल उदयपुर आकर इन बच्चियों के साथ रहेगा तथा जीवन प्रबंधन से जुड़े विषयों पर सहयोग करेगा।
आईआईएम में लगती है स्कूली छात्राओं की क्लास
सप्ताह में दो से तीन बार स्कूली छात्राएं आईआईएम परिसर आती हैं। सबसे पहले समस्याएं जानी जाती है। पढ़ाई, घरेलू या अन्य समस्याओं पर काउंसलिंग होती है। खेलों का भी आयोजन होता है। कहानियां, किस्से सुनाने के साथ विषय आधारित चर्चा होती है। इसमें फैशन, टेक्नोलॉजी और पर्सनालिटी डवलपमेंट की भी विशेष कक्षाएं होती हैं। आईआईएम की छात्राओं ने अलग अलग विषय बांट रखे हैं।
पॉकेट मनी से मदद
कैंपस कनेक्ट योजना में इन निर्धन परिवार से आई छात्राओं को आर्थिक सहयोग भी उपलब्ध करवाया जाता है। जो स्कूल की फीस, कपड़े या अन्य मद में खर्च होते हैं। इस आर्थिक सहयोग का मुख्य आधार दीदी की पॉकेट मनी है।
जरूरत हो या ना हो, दीदी का फर्ज है कि वो हर महीने एक निश्चित हिस्सा अपनी गुड़िया के नाम निकाल ही देती है।
हमारी छात्राओं की सबसे अलग पहल
॥देश के सभी आईआईएम सामाजिक सरोकारों के तहत कुछ गतिविधियां संचालित करते हैं। आईआईएम उदयपुर की छात्राओं ने अन्य आईआईएम से अलग सोच लेकर कैंपस कनेक्ट योजना शुरू की है। जो ग्रामीण स्कूल छात्राओं को समर्पित है।
प्रो. जनत शाह, निदेशक, आईआईएम उदयपुर
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva awa_Deva mai_Deva